b"\n_START_ARTICLE_\nMare de D\xc3\xa9u de l'Assumpci\xc3\xb3 d'Alcarr\xc3\xa0s\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia de planta trapezo\xc3\xafdal amb tres naus i transsepte d'estil barroc-neocl\xc3\xa0ssic. La c\xc3\xbapula i el cimbori han estat fets de nou. La fa\xc3\xa7ana \xc3\xa9s de pedra picada i presenta tres frontons de coronaments variats. Per sobre d'un d'ells s'al\xc3\xa7a el campanar, que es troba a mig construir i consta de dues finestres d'arc de mig punt._NEWLINE_El portal d'entrada, d'estil barroc, consta de porta allindanada coberta per una cornisa motllurada sostinguda per un parell de columnes, amb capitell i base sobre bancal. Al damunt de la cornisa hi ha un petit n\xc3\xadnxol, d'arc de mig punt i cobert per front\xc3\xb3 triangular sostingut per columnetes, que no cont\xc3\xa9 cap figura de sant. S'hi accedeix al portal per una \xc3\xa0mplia escalinata.\n_START_SECTION_\nHist\xc3\xb2ria\n_START_PARAGRAPH_\nConstru\xc3\xafda al damunt de l'antic castell d'Alcarr\xc3\xa0s, sota el paviment de l'esgl\xc3\xa9sia encara es conserven, en perfecte estat, alguns compartiments de l'antiga fortalesa. La fortificaci\xc3\xb3, que pat\xc3\xad molts danys durant les guerres de Joan II, fou enderrocada al segle XVII per a construir el temple parroquial. Va ser el Comte de Fuentes, aleshores Senyor d'Alcarr\xc3\xa0s, qui ced\xc3\xad el castell com a lloc idoni d'empla\xc3\xa7ament. En la construcci\xc3\xb3 de l'esgl\xc3\xa9sia s'aprofitaren alguns fragments dels de l'antic castell. La pedra emprada en la construcci\xc3\xb3, a m\xc3\xa9s de l'aprofitada del castell, es va portar de la pedrera de Said\xc3\xad, Per la data que apareix inscrita en un dels carreus de la fa\xc3\xa7ana se sap que la construcci\xc3\xb3 del temple finalitz\xc3\xa0 l'any 1786._NEWLINE_El 1936 es van cremar totes les imatges. Acabada la guerra fou reparada per forces del Batall\xc3\xb3n de Trabajadores n\xc3\xbam. 8._NEWLINE_Els anys 2001 i 2003 el Departament de Cultura de la Generalitat de Catalunya va subvencionar obres de restauraci\xc3\xb3 en aquesta esgl\xc3\xa9sia."